## Sanitat firma el conveni amb la Universitat de València per a les pràctiques de l’alumnat de Ciències de la Salut en hospitals i centres sanitaris

*** El conveni regula les pràctiques docents per a l’alumnat de titulacions com Medicina, Infermeria, Fisioteràpia, Farmàcia, Odontologia, Psicologia, Logopèdia, Podologia, Òptica i Optometria, Nutrició Humana i Dietètica i Enginyeria Biomèdica
* La finalitat és posar a la disposició de l’alumnat de la UV tota l’estructura del sistema sanitari públic valencià per a la docència i investigació en els estudis universitaris en ciències de la salut**

El conseller de Sanitat, Marciano Gómez, i la rectora de la Universitat de València -Estudi General (UV), M. Vicenta Mestre, han subscrit el conveni de col·laboració perquè l’alumnat de titulacions de grau, postgrau i doctorat de Ciències de la Salut d’esta universitat puga fer pràctiques docents en el sistema sanitari públic valencià.

Este nou model de col·laboració entre la Conselleria de Sanitat i les universitats de la Comunitat Valenciana garantix els drets dels ciutadans per a poder formar-se clínicament i sanitàriament, mentres cursen estudis universitaris, en tots els centres sanitaris públics, ja que s’ha aconseguit eliminar l’exclusivitat de qualsevol universitat sobre un centre sanitari.

D’esta manera, es compartixen tots els recursos sanitaris del sistema entre totes les universitats i amb això es garantix, en tot cas, la preferència de les universitats que havien utilitzat eixos recursos i possibilitar, al mateix temps, mitjançant un increment de la capacitat docent promoguda per la mateixa Conselleria de Sanitat, que altres alumnes i universitats es beneficien d’este model de gestió.

Recentment, optimitzant els avantatges de les agrupacions sanitàries interdepartamentals, i de manera prèvia a la subscripció dels nous convenis de col·laboració amb totes les universitats de la Comunitat Valenciana, la Conselleria de Sanitat ha fet un important esforç per a aconseguir que tots els hospitals públics adquiriren l’acreditació d’universitaris. Tot això, en honor de posar tot el sistema sanitari a la disposició de la ciutadania, de l’alumnat universitari i de les universitats amb les més altes cotes de qualitat assistencial, docent i investigadora.

“Este nou model de col·laboració, pioner a Espanya i que ha despertat l’interés d’altres comunitats autònomes, contribuïx a l’eficiència i optimització dels recursos sanitaris per a la docència clínica i sanitària i, a més, garantix que cap universitat de la Comunitat Valenciana tinga, després de la firma d’este conveni, menys places de formació en centres sanitaris que les que tenia fins al moment”, ha assegurat el conseller de Sanitat.

Així, Marciano Gómez ha assegurat que totes les universitats “disposaran de més places per a pràctiques docents, no solament en els departaments de salut i hospitals designats com a preferents, sinó en els restants i, fins i tot, en els hospitals de crònics i llarga estada”.

D’esta manera, els estudiants de les titulacions en Ciències de la Salut de la Universitat de València podran desenrotllar la seua formació clínica i sanitària en tots els hospitals públics universitaris, els centres de salut, els centres de salut pública, així com en tots els recursos sanitaris assistencials del sistema sanitari.

**Millora de la qualitat docent**

En este sentit, a través d’este conveni es pretén millorar la qualitat de la docència dels estudiants de Ciències de la Salut de la UV gràcies a l’aprofitament dels recursos públics hospitalaris i extrahospitalaris, i promoure que l’oferta docent s’adeqüe a les necessitats sanitàries de la població.

Este conveni se suma als ja subscrits amb la Universitat d’Alacant i la Universitat Miguel Hernández d’Elx. Esta ratificació del model per tres universitats públiques valencianes, que representen la província d’Alacant i València, suposa un orgull mutu per a la Conselleria de Sanitat i les mateixes universitats públiques que veuen en això una mostra incontestable de la col·laboració lleial entre institucions públiques.

L’objectiu és aconseguir l’excel·lència en la formació i en la pràctica clínica, de manera que permeta mantindre un alt nivell de qualificació. Per això, les pràctiques permeten la integració dels coneixements teòrics de l’alumnat amb les habilitats concretes i aptituds específiques de cada titulació.

Així mateix, a més de la formació clínica, es pretén també afavorir la formació investigadora gràcies a la coordinació entre les unitats d’investigació d’institucions i centres sanitaris amb les de l’àmbit universitari.

En concret, les titulacions que engloba este conveni són pràctiques curriculars clíniques i sanitàries i de salut pública de les següents titulacions oficials de grau de la UV: graus en Medicina, Infermeria, Fisioteràpia, Farmàcia, Odontologia, Psicologia, Logopèdia, Podologia, Òptica i Optometria, Nutrició Humana i Dietètica i Enginyeria Biomèdica.

A més, incorpora les titulacions de màster universitari en Psicologia General Sanitària, Infermeria Oncològica, Recuperació Funcional en Fisioteràpia, Enginyeria Biomèdica, Investigació Biomèdica, Especialització en Intervenció Logopèdica, Investigació, Tractament i Patologies associades en Drogodependències, Optometria Avançada i Ciències de la Visió, Nutrició Personalitzada i Comunitària, i Salut Pública i Gestió Sanitària, impartits per la Universitat de València.

Fecha: 08/07/2025